
Kockázat-menedzsment az OMV Hungária üzemanyag ellátásiláncában

A huszadik század óta a kőolaj a világ egyik mozgatórugója lett. Rendkívül fontos szerepet játszik a modern világban, többek között a személyi közlekedés és az áruk szállítmányozása is nagyban múlik rajta.
Az olajipar ellátásiláncai meglehetősen komplexek és sok körülménynek ki van téve biztonságuk (például: időjárási viszontagságok, természeti katasztrófák, technológiai balesetek, keresleti és kínálati válságok, politikai és geopolitikai instabilitás, stb.). Amikor ezek biztonsága meginog, sürgősen kezelni kell a fellépő problémákat, hiszen ez az iparág meghatározza rengeteg másik iparág stabilitását és hétköznapi termékek árait is.
A tanulmányom fő témája az OMV Hungária üzemanyag ellátásiláncában történő kockázat- és válságkezelések. Megvizsgálom az olajipar és az olajipari ellátási láncok sajátosságait, az olajipari ellátási láncok szereplőinek válságkezelési stratégiáit, megoldásait.
Kutatásom fő célja, hogy megtudjam, van-e általános jó gyakorlat az OMV Hungáriánál és az iparágban a válságok kezelésére. Az az előzetes várakozásom, hogy vannak olyan lépések, amelyek bármilyen krízis esetén segítik az olajipari vállalatokat a probléma megoldásában.
A vizsgált célcsoportomba tartoznak tehát az olajipari szereplők, amik közül kettővel interjút is készítettem: az OMV, illetve MSZKSZ szakembereivel. Az interjú alanyai mindkettő vállalatnál ellátási lánc és logisztika, valamint kereskedelmi területen dolgoznak, így részesei voltak több válság kezelésének is. Kisebb krízisek megoldásairól, illetve a 2021-22-es magyar benzin ár stop és a 2022-es schwechati finomító robbanás hatásairól is kérdezni fogom őket az interjú során.
Az adatgyűjtés, feldolgozás, elemzés és a következtetések levonása félig strukturált interjúk (elsődleges források), rendelkezésre álló és megkapott vállalati anyagok (másodlagos források), valamint egy általam összeállított iparági leírás (PESTEL elemzés) alapján történt. Utóbbiat azért készítettem el, hogy a választott ellátási lánc környezeti beágyazottságát strukturált formában értelmezni lehessen. Kutatásom az OMV Hungária üzemanyag ellátásiláncának kockázatkezelésére összpontosít, különösen az elmúlt néhány év eseményeire.



